CELEX: 32016D2360
Language: el
Date: 2016-11-28 00:00:00
Title: Απόφαση (ΚΕΠΠΑ) 2016/2360 του Συμβουλίου, της 28ης Νοεμβρίου 2016, για την υπογραφή και τη σύναψη της συμφωνίας αγορών και ανταλλαγής υπηρεσιών μεταξύ της Ευρωπαϊκής Ένωσης και των Ηνωμένων Πολιτειών της Αμερικής

22.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 350/1
            
         ΑΠΌΦΑΣΗ (ΚΕΠΠΑ) 2016/2360 ΤΟΥ ΣΥΜΒΟΥΛΊΟΥ
   της 28ης Νοεμβρίου 2016
   για την υπογραφή και τη σύναψη της συμφωνίας αγορών και ανταλλαγής υπηρεσιών μεταξύ της Ευρωπαϊκής Ένωσης και των Ηνωμένων Πολιτειών της Αμερικής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, σε συνδυασμό με το άρθρο 218 παράγραφοι 5 και 6 της Συνθήκης για τη λειτουργία της Ευρωπαϊκής Ένωσης,
   Έχοντας υπόψη τη σύσταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Δυνάμει του άρθρου 42 ΣΕΕ, η Ένωση μπορεί να διεξάγει στρατιωτικές επιχειρήσεις εκτός της Ένωσης. Με σκοπό την προετοιμασία των εν λόγω επιχειρήσεων, μπορούν επίσης να πραγματοποιούνται στρατιωτικές ασκήσεις εκτός της Ένωσης.
            
         
               (2)
            
            
               Οι επιχειρήσεις αυτές ενδέχεται να απαιτούν υλικοτεχνική υποστήριξη, καθώς και προμήθειες και υπηρεσίες προς όφελος των αρχηγείων και των εθνικών κλιμακίων της επιχείρησης που αναπτύσσονται, τις οποίες τα κράτη μέλη δεν είναι πάντοτε σε θέση να παρέχουν.
            
         
               (3)
            
            
               Επίσης είναι πιθανόν τα αρχηγεία ή εθνικά κλιμάκια της επιχείρησης που αναπτύσσονται να κληθούν και να είναι πρόθυμα να παράσχουν υλικοτεχνική υποστήριξη, καθώς και προμήθειες και υπηρεσίες προς τις μονάδες των Ηνωμένων Πολιτειών της Αμερικής στο θέατρο της επιχείρησης.
            
         
               (4)
            
            
               Σύμφωνα με το άρθρο 41 παράγραφος 2 ΣΕΕ, οι λειτουργικές δαπάνες τις οποίες συνεπάγονται οι στρατιωτικές επιχειρήσεις βαρύνουν τα κράτη μέλη. Λόγω της εν λόγω διάταξης, η Ένωση δεν επιτρέπεται να αναλάβει υποχρεώσεις οι οποίες θα μπορούσαν να έχουν δημοσιονομικές συνέπειες για τα κράτη μέλη.
            
         
               (5)
            
            
               Ο μηχανισμός Athena, που συστάθηκε με την απόφαση (ΚΕΠΠΑ) 2015/528 του Συμβουλίου (1), είναι εξουσιοδοτημένος να ενεργεί εξ ονόματος των κρατών μελών όσον αφορά τη χρηματοδότηση των στρατιωτικών επιχειρήσεων της Ένωσης.
            
         
               (6)
            
            
               Μετά την έκδοση της απόφασης του Συμβουλίου της 17ης Νοεμβρίου 2015, με την οποία παρέχεται εξουσιοδότηση για την έναρξη διαπραγματεύσεων, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας διαπραγματεύθηκε τη συμφωνία αγορών και ανταλλαγής υπηρεσιών μεταξύ της Ευρωπαϊκής Ένωσης και των Ηνωμένων Πολιτειών της Αμερικής («συμφωνία»).
            
         
               (7)
            
            
               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην κατάρτιση και την εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας. Συνεπώς, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         
               (8)
            
            
               Η συμφωνία θα πρέπει να εγκριθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, η συμφωνία αγορών και ανταλλαγής υπηρεσιών μεταξύ της Ευρωπαϊκής Ένωσης και των Ηνωμένων Πολιτειών της Αμερικής.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία προκειμένου να δεσμεύσουν την Ένωση.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 28 Νοεμβρίου 2016.
      
         
            Για το Συμβούλιο
         
         
            Ο Πρόεδρος
         
         P. ŽIGA
      
   
   
      (1)  Απόφαση (ΚΕΠΠΑ) 2015/528 του Συμβουλίου, της 27ης Μαρτίου 2015, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (Athena) και την κατάργηση της απόφασης 2011/871/ΚΕΠΠΑ (ΕΕ L 84 της 28.3.2015, σ. 39).